﻿በአስመራ ማራቶን ኢትዮጵያዊው አትሌት ሁለተኛ ወጣ
በኤርትራ ዋና ከተማ አስመራ በተካሄደ የማራቶን ውድድር ኢትዮጵያዊው አትሌት ታደሰ አሰፋ ሁለተኛ ደረጃን በመያዝ አጠናቀቀ። ከምስራቅ አፍሪካ የተወጣጡ አትሌቶች፤ የተካፈሉበት የማራቶን ውድድር ባሳልፍነው እሁድ አስመራ ጎዳና ላይ ተካሂዷል። ከኤርትራ፣ ከኢትዮጵያ፣ ከኬንያ፣ ከኡጋንዳ፣ ከደቡብ ሱዳንና ከታንዛኒያ የተወጣጡ አትሌቶች በተሳተፉበት ውድድርም አዘጋጇ ኤርትራ ቀዳሚ ሆና አጠናቃለች። አትሌት መሃሪ ፀጋዬ ውድድሩን በቀዳሚነት ሲጨርስ፤ ኢትዮጵያዊው አትሌት ታደሰ አሰፋ በሁለተኛነት ውድድሩን አጠናቆል። ሌላኛው ኤርትራዊ አትሌት ፔትሮ ማሞ ሶስተኛ ደረጃን ይዞ ገብቷል። አትሌት ታደሰም ከሁለት አስርት ዓመታት በኋላ በኤርትራ ምድር በተካሄደ ማራቶን በመሳተፍና ባለድል በመሆን ታሪክ መፃፍ ችሏል። የኢትዮጵያ ብሔራዊ ቡድንን በመወከል ወደ ስፍራው ያቀኑት አሰልጣኝ ታደለች ቢራ በኢትዮጵያና በኤርትራ መካከል ለዓመታት የዘለቀው ቁርሾ በተወገደበት በዚህ ታሪካዊ ወቅት ውድድሩን በመታደማቸው ልዩ ደስታን እንደፈጠረባቸው ተናግረዋል። አሸናፊዎቹ አትሌቶችም
እንደየቅደም ተከተላቸው፤ ከስድስት
ሺህ፣ አራት ሺህ እና
ሶስት ሺህ ዶላር
ሽልማት ተበርክቶላቸዋል። የባህልና
ስፖርት ኮሚሽነሩ አምባሳደር
ዘመዴ ተካም ለአትሌቶቹ
የተዘጋጀውን ሽልማት በስፍራው
ተገኝተው አብርክተዋል። ከማራቶን
ውድድሩ በተጓዳኝ 20 ሺህ
ተወዳዳሪዎች የተሳተፉበት የጎዳና
ላይ ሩጫም ተካሂዷል።
ዘገባው የኤርትራ ኢንፎርሜሽን
ሚኒስቴር ነው።አዲስ ዘመን ሰኔ 4/2011